Cristoforo Colombo

## Origgene
'U fatte ca Cristoforo Colombo ha quase sembre scritte le lettere sue in spagnole cu quacche "catalanisme", non g'è 'na prove ca le origgene sue erane spagnole.

Semblicemende purcé, essenne le interesse sue prengepàle jndr'à penisole iberiche e revolgennese sembre, jndr'à le lettere sue, a inderlocuture iberice, avera ausà le lènghe iberiche. Siccoma ca avere vissute 'nu sachce de anne in Purtugalle e in Spagne, apparte ca jndr'à Catalogne de osce a die, avère 'mbarate jndr'à 'nu mode approssimative le ttre lènghe iberiche e assaije vote le ausave condemboraneamende.

## Biografije

Prime de quattre figghie (ttre frate e 'na sore) de Dumeneche ("Dominicus Columbus quomdam Johannis") e Susanna Fontanarossa ("Sozana de Fontana Rubea"), picche se sape d'a vita soje 'mbonde a 'u 1470 ce none 'u fatte ca, cu ogne probbabbeletà, nascìe jndr'à 'u territorie genovese.

Jndr'à 'na lettere jidde stesse dice de avè accumenzate a navigà quanne tenève quatturdece anne. Quidde ca se sape de secure jè ca jndr'à 'u 1470 'a famigghie d'u future navigatore s'avere trasferite a Savona, cetate jndr'à quale l'attane avere rilevate 'a gestione de 'na taverne. Apprisse ca avere prestate servizie sotte Renato d'Angiò, jndr'à 'u 1473 Cristoforo accumenzò l'apprendistate cumme agente commerciale pe le traffece de merce gestite da le famigghie Centurione, Di Negro e Spinola, pe ste tre famigghie, almene 'mbonde a 'u 1473.

Jndr'à 'u 1474 scìe a Chio in Grecie eppò in Purtugalle. Jndr'à 'u 1476 Colombo sciè a Bristol, dope ca avere fatte, forse, parte d'a flotte genovese, ca avera scè in Inghilterre, ca avenìe attaccate da nave frangise a 'u larie d'u Capo Viscinze. Pò scìe a Galway in Irlande e jndr'à 'u 1477 pare ca raggiungìe l'Islanne.

Verse 'u 1479 Colombo se trasferìe a Lisbone, condinuanne a commercià sulamende pa famigghie Centurione, cu 'nu ritorne veloce in Liguria. Jndr'à stu periode se 'nzurò cu Filippa Moniz, figghie de Bartolomeo Perestrello, 'u Vecchie (genovese e governatore de le Azzorre), e de Isabel Moniz, da 'a quale jndr'à 'u 1481 avìe 'nu figghie, Diego, e se penze ca scìe a iavetà jndr'à case d'a mugghiere a Puerte Sande. Seconde otre fonde remanìe a Lisbona a case de jedde. Comungue, 'nu picche de timbe apprisse se ne scìe a Lisbona, addò 'u frate Bartolomeo fatiave cumme cartografe cumme ere d'ause 'mbrà 'nu sacche de genovese de quedde epoche ca stavane jndr'à quedda cetate. Ha state quase securamende jndr'à stu periode d'a vita soje - 'mbrà 'u viagge a Galway e in Islanne jndr'à 'u 1477 e 'u soggiorne a Madera e 'u successive a Lisbona jndr'à 'u 1479 - ca jndr'à cape de Cristoforo Colombo accumenzò a pigghià forme 'u disegne d'a rotte breve pe le Indie.

### 'A via corte pe le Indie

Basannese sus a le carte sciugrafeche d'u seroghese, sus a le cunde de le marenare e sus a le reperte (canne, legne e otre) acchiate a 'u larie de le coste de le isole d'u Mare Oceane) l'Oceane Atlandiche), Colombo accumenzò a convingerse ca apprisse a le Azzore avera stà 'na terre e ca queste non ge putesse essere otre ca l'Asia.

A Lisbona Cristoforo accumenzò a documendarse e a leggere teste sciugrafece, cumme 'a *Historia rerum ubique gestarum* de papa Pio II (Enea Silvio Piccolomini) stambate jndr'à 'u 1477, l*'Imago mundi* de Pierre d'Ailly (1480) e Il Milione de Marche Polo.

'Na decisione 'mbortande pò pigghiate da Colombo ha arrevate sicuramende da 'na lettere ca jndr'à 'u 1474 Paolo Toscanelli mannò a 'nu canoneche de Lisbona, Fernão Martins de Reriz. Jndr'à missive, ca quase securametde Colombo canusceve, 'u fiseche fiorendine penzave ca se puteve fà 'na rotte verse ovest pe arrevà a l'India.

Apprisse ca avere chieste inutilmende a 'u Re Giuanne II le turnise ca servivane pu proggette sue, Colombo jndr'à 'u 1485, apprisse 'a morte d'a mugghiere, se ne scìe a Palos cu 'u figghie.
Apprisse ca avere state a Cordova e a Siviglia, jndr'à 'u 1486 Colombo se presendò nnande a Ferdinando II de Aragón e de Isabel de Castilla, a le quale presendò 'u proggette sue de scè pe mare in Catai e in Cipango. Ma 'na commissione riunite pe valutà le possibbiletà de assute d'u viagge scettò 'nderre 'a proposte.

Jndr'à 'u 1488 Colombo avìe 'n'otre figghie, Fernando Colombo, da Beatriz Enríquez Arana, 'na femmene de condizione umile, genuine e discrete.

Jndr'à l'anne seguende Colombo cercò cchiù e cchiù vote de farse sendè da 'a corte castigliane e decedìe de rivolgerse pure, tramete 'u frate Bartolomeo, a le Re d'Inghilterre e de Frange.

Jndr'à 'u 1492, cu l'attese, ca non ge spicciave maje 'u navigatore avere arrevate oramaie a le limite d'a resistenze e, apprisse sette anne de soggiorne in Spagne, pure le risorse economeche sue se avere ridotte a 'u punde de nò riuscì a penzà a 'a famigghia soje, economicamende parlanne.

### Realizzazione d'u proggette
Comungue, probbie jndr'à 'u 1492, succedìe 'nu fatte ca sbloccò 'mbrovvisamende 'a situazione de stalle jndr'à quale Colombo s'acchiave.
In seguite a l'aunione de le corone d'a Castiglie e de Aragone, ed a 'u termine d'a conguiste de Granada addò ave partecipate 'nzigne a 'u 1° scennare 1492, Colombo, grazie a l'indermediazione d'u duche de Medinaceli e da 'u tesoriere de corte Luis de Santangel, raggiunse 'nu accorde cu Isabbelle soprattutte grazie a 'u confessore de jèdde, 'u frangiscane Juan Pérez.

Decisive avere state 'u condrebbute d'u vescove Alessandro Geraldini origgenarie d'a cetate de Amelia, pure jidde confessore d'a reggine Isabbelle e amiche personale de Colombo e d'u frate Andonie; pe insistenza soje, 'a reggine se convengìe definitivamende a consendì 'u viagge d'u granne navigatore. Colombo inditolò une de le isole d'u munne nuève a Graziosa, mamese d'u Geraldini e 'u prelate devendò pure 'u prime vescove residenziale de le Americhe.

Seconde 'u condratte (*Capitolaciones*), firmate 'u 17 abbrile 1492 a Santa Fè, Colombo, ce avesse riuscite jndr'à 'u viagge, avesse avute 'u titele de ammiraglie e 'a careche de *[[Viceré]]* e *Governatore de le terre scuperte*. 'A somme necessarie pe l'armamende d'a flotte, pare a 2.000.000 de maravedí, avera essere versate metà da 'a corte e metà da Colombo, finanziate da quacche banghiere genovese, 'mbrà le quale 'u Banghe de San Giorgie e 'u Berardi. Ere comungue, 'na somme modeste pe chidde timbe. Se calculesce, infatte ca quedde ca se avera essere rivelate cumme une de le cchiù 'mbortande spediziune d'a sotrie umane, avenìe finanziate cu 'na spese comblessive ca sceve 'mbrà le 20.000 e 60.000 euro de osce a die.

Avenerene accussì allestite tre Caravelle, 'a *[[Sanda Marije, nave|Sanda Marije]]* (avveramende se trattave de 'na caracca), de 150 tunnellate, capitanate da Colombo, 'a *[[Pinta, nave|Pinta]]* de 140 t. e 'a *[[Niña]]* de 100 t., a 'u comande de doje armature de Palos, Martin Alonso Pinzón e 'u frate sue Vicente Yáñez Pinzón. 'U pilote d'a flotte ere 'u candabbreche Juan de la Cosa, proprietarie d'a Sanda Marije.

## Viagge

### Prime viagge pe le Americhe
'A partenze avenìe 'u 3 aguste 1492 da Palos de la Frontera cu 'n'equipagge comblessive de 120 crestiane.
Apprisse 'nu scale de cchiù o mene 'nu mese jndr'à l'Isole Canarie, a La Gomera, pe fà rifornimende e cangiaminde a 'a velature, le ttre nave repigghiarene 'u larìe 'u 6 settemmre. Spingiute da le alisei - le quale effette Colombo demostrò de intuirle satte-satte, auniformanne a 'u lore alità 'a rotta soje - le caravelle navigarene pe 'nu mese senze ca le marenare riuscivane a vedè 'nu picche de terre.

Le ommene de l'equipagge averene accumenzate a preoccuparse ggià quacche sciurne apprisse 'a partenza, penzanne ca 'u soffià condinue de le vinde verse ovest avesse fatte addevendà 'mbossibbele 'u retorne. 'U 16 settemmre le caravelle traserene jndr'à 'u Mare de le Sargassi, e Colombo approfittò de l'evidenze de alghe ca assevane 'mbacce a l'acque - 'nu fenomene caratteristeche de stu mare - pe dicere ca ste vegetale erane sicuramende indizie de l'esistenze de terre vicine (cose ca non g'ere vere), e allore pe tranquillizzà temboraneamende le ommene sue.

Cu le sciurnate ca passavane le tenziune a borde de le caravelle aumendavane sembre de cchiù.

'U 7 ottommre Colombo decedìe de scè verse sud-ovest, avenne viste certe acidde ca scevene verse quedda direzione. Ma 'u 10 ottommre sckattò 'n'ammutinamende: l'equipagge minacciò a 'u comandande de scè subbete subbete verse est e turnà rrete. Colombo, forte de le conoscenze nautiche soje e d'u studie d'a rotte ca avere combiute jndr'à 'u corse d'u viagge, arrevò a 'n'accorde: ce endre ttre sciurne le vedette non g'avessere 'ndrucate nisciuna terre, le caravelle avessere turnate rrete. 

L'11 ottommre 'nu marenare pescò jndr'à 'u mare 'nu fiore fresche; oramaie se vedevane assaije vote ramoscelle e vegetale e sulamende 'a vicinanze de 'na terre fore da l'acque puteve giustificà ste retrovaminde. 

'A notte de l'11 ottommre - cumme pò repurtò sus a 'u libbre de borde - Colombo se decìe convinde d'avè 'ndrucate jndr'à 'u buie, lundane lundane, 'na luce, «*como una candelilla que se levava y se adelantaba*» (cumme 'na cannella piccenna piccenne ca se 'nzeppave e se aggitave). Finalmende, a le doje de notte d'u venerdìe, 12 ottommre 1492, Rodrigo de Triana, a borde d'a *Pinta*, vedìe 'a terre.
Colombo decedìe de aspettà 'n'otre sciurne; jndr'à stu mode le caravelle riuscirene a acchià 'nu varche jndr'à barriera coralline e a scettà l'ancora senze incidende.

A l'albe Colombo sbarcò sus a 'n'isole, chiamate *Guanahani* da le indigene, ca jidde battezzò San Salvador.

Colombo e 'a ciurma soje avenerene accolte cu granne cortesie e condiscendenze da le Taino, 'a tribbù ca javetave sus a l'isole. Jidde stesse, jndr'à relaziona soje, sottolinèe cchiù vote 'a gentilezze e 'u spirite èacifiche de le ospite sue:

L'esplorazione de l'isole non ge davìe le resultate sperate, purcè Colombo non g'acchiò le ricchezze descritte da Marche Polo. Repigghiate 'u mare, 'a spediziona soje esplorò 'a coste nord-oriendale de Cuba.

'A sere d'u 27 ottommre 1492, le caravelle de Colombo arrevarene a 'a fonde de Cayo Bariay a Cuba, osce a die 'a Provinge de Holguin, 'u sciurne successive mannò l'ammiraglie sue a esplorà 'a terraferme. Jndr'à 'u diarie de borde de dumeneche 28 ottommre 1492 acchiame scritte: "*Es la isla mas hermosa que ojos humanos hayan visto*" (*"Jè l'isole cchiù belle ca uecchije umane ha maje viste"*). 

Cchiù nnande esplorò quedde settendrionale de Haiti, raggiunde 'u 5 decemmre e 'a chiamò Hispaniola. Aqquà 'a *Sanda Marije* pigghiò de ponde 'nu scuegghie e avenìe abbandunate. Colombo facìe costruì 'nu forte, *[[La Navidad]]*, addò lassò 'na vanne de l'equipagge.

'U 2 scennare 1493 Colmbo repigghiò 'a rotte verse l'Europe. Apprisse de 'na tembeste ca 'u costrengìe a attraccà a òe Azzorre, sus a l'isole de Sanda Marije, addo le guvernature locale cercarebe a l'inizie de trattenerle cu 'a forze. Riuscite a repartì, Colombo arrevò a Restelo, vicine a Lisbone 'u 4 marze.

Rui de Pina, umaniste portoghese a 'a corte de Giuanne II, screvìe de l'arrive sue in Purtugalle: 

'U 8 marze Colombo avenìe invitate da 'u Re a 'a corte portoghese, duranne 'u viagge se fermò pe ordene d'a reggine 'a mugghiera soje, Leonora pe visitarle e 'mbormarle, l'1 marze, a 'u *Convende de Santo António dos Capuchos*, vecine de *Nossa Senhora da Conceição dos Povos* a Vila Franca de Xira.
 
Apprisse ca avere state ricevute da 'u Re Giuanne II d'u Purtugalle a Vale do Paraíso, vecine a Azambuja, 'u 10 marze, Colombo scennìe 'u fiume Tago pe fà visite a le amice vecchie sue de Santarém. 

Cchiù nnande, 'u 15 marze 1493, arrevò via mare a Palos, in Castiglia. Aqquà Colombo, ca avere purtate cu jidde 'nu picche de ore, tabacche e certe pappagalle da offrì a le sovrane cumme signe evidende de le potenzialetà de le "isole de l'India oltre a 'u Gange", purtò pure dece indiane Taino ca avere rapite probbie 'mbrà chidde ospite gendile sue ca *"professavane granne amore verse de tutte"*.

Accussì l'ammiraglie annotave jndr'à relaziona soje, consegnate a 'u tesoriere d'u Re 'u 30 abbrile 1493:

Une de le native americane murìe 'nu picche dope l'arrive.

Colombo avenìe accolte cumme 'n'eroe da le sovrane, ca 'u sollecitarene a 'ndraprendere 'n'otre viagge: 'a reggine de Castiglia e 'u re de Aragona credevane ca jidde avere state in Giappone.

### Seconde viagge

L'ammiraglie Colombo partì pu seconde viagge sue da Cadice 'u 25 settemmre cu 17 nave e 'n'equipagge de cchiù o mene 1.200 ommene, 'mbrà le quale stavene 'u figghie Diego, 'u frate Giacomo e l'amiche Michele da Cuneo, savonese, ca 'n'ha lassate 'n'imbortande relazione.

'U 3 novemmre 'a flotte raggiungìe Dominica e velegiò 'mbrà le Antille piccenne e granne. 'u 19 arrevarene a Puerte Rico e 'u 22 d'u stesse mese Colombo turnò a Hispaniola, addò scuprìe ca le ommene de l'equipagge ca avere lassate averene state accise.

Apprisse ca avere funnate 'n'avamboste nuève, *Isabella*, Colombo passò quacche mese jndr'à l'esplorazione de l'entroterre a 'a ricerche de ore. Pò jndr'à 'u 1494 lassò Hispaniola e 'u 30 abbrile arrevò a Cuba e quacceh sciurne apprisse in Giamaica. 

Turnate a Hispaniola, Colombo, apprisse ca avere mannate 'na nave careche de indiggene in Spagne, costrengìe le native ca avere remaste a cercà l'ore.

Quanne 'u 1495 ste spicciave Colombo repartìe pa Spagne, ca raggiungìe jndr'à primavere d'u 1496.

### Terze viagge

Apprise doje anne passate in Castiglia a convingere le reale d'a necessità de 'na spediziona nove e a recuperà le turnise ca servivane pu viagge, Colombo riuscì a armà 6 nave, cu 'n'equipagge de cchiù o mene 300 marenare.

'A flotte, partute 'u 30 masce 1498, se ne scìe a le isole de Cape Verde e da addà raggiungìe Trinidad, 'u 31 luglie. Jndr'à l'aguste d'u stesse anne Colombo esplorò 'u Gurfe de Paria e 'u delte de l'Orinoco. Jndr'à stu terze viagge Colombo scuprìe 'u condinende americane vere e probbie.

Turnate a Santo Domingo, Colmbo duvìe fà le cunde cu le colone ca erane in rivolte e le indiggene decimate da le malattie e da le fatìe forzate. Le sovrane cattolece, avvertite da le reduce de le disordine sus a l'isole, mannarene jndr'à 'u 1500 Francisco de Bobadilla, pe fà luce sus a l'accadute. Quiste, se rendìe cunde d'a situazione e arrestò Colombo e le frate sue e le mannò in patria. A l'arrive Isabbelle 'a Cattoleche facìe libberà Colombo, ca però avette a rinungià a 'u titele de vicerè.

### Quarte viagge

Pure cu tutte stu casine, le riale dettere 'a possibbeletà a Colmbo de fà 'u quarte viagge, accumbagnate da 'u frate Bartolomeo e da 'u figghie, de tridece anne, Fernando. Le quattre nave, partite da Cadice 'u 9 masce 1502, arrevarene a Santo Domingo 'u 29 sciugne.

Aqquà 'u guvernatore vietò a Colombo l'attracche de le caravelle sue e jidde apprisse ca s'avere refuggiate jndr'à 'na baia vecine addò le nave remanerene a galle pure ca stave 'na tembeste tropicale, repartìe verse l'Americhe cendrale condinendale pe cercà de acchià 'u passagge pe le indie. 'A cetate d'u guvernatore avere state colpite forte forte da 'a tembeste tropicale ca avere affunnate tutte le nave d'u guvernatore mene ca une e avere accise 500 colone (pò essere ca ere 'nu 'ragàne).

'Mbrà luglie e ottommre de quidde anne Colombo costeggiò l'Honduras, 'u Nicarague e 'a Costa Rica. 'U 16 ottommre arrevò a Panama, addò se fermò pe l'inverne. Aqquà funnò cu 80 uemmene 'na colonie, vicine a 'u Rio Belen ca però avenìe abbandunate purcé le indiggene erane ostile.

Le indiggene 'nfatte avere state abbituate a combattere e 'mbugnavane mazze de legne tuèste assaije de palme cu le quale duranne 'nu scondre acciderene 'nu spagnole e ne ferirene 'n'otre e sette.

'U 15 abbrile 1503 Colombo repartìe pe Hispaniola, scuprì le Isole Cayman e le battezzò Las Tortugas purcè stavane 'nu sbuènne de tartarughe marine, ma duranne 'u viagge le scafe avenèrene attaccate da de le parassite comune jndr'à st'acque caraibbeche ca indebbolirene 'a strutture de le ttre nave remaste e le costringerene a naufragà sus 'a coste settendrionale d'a Giamaica.

Le nave infatte averene 'mbarcate acque e 'a spedizione avere arrevate in Giamaica sulamende sdevacannele cu le pombe e le sicchie de borde. Apprisse l'arrive lore le nave affunnarene. Colombo remanìe sus a l'isole pe 'n'anne cchiù o mene, aspettanne le soccorse richieste da 'u capitane (l'uneche ca se offrìe de percorrere le 160 km) dirette in canoa cu doje indiggene (de le quale une murìe pe 'nu colpe de cavede duranne 'u viagge e avenìe scettate jndr'à l'acque) verse Hispaniola da 'u guvernatore de Santo Domingo. 

Arrevò sus Haiti de osce a die cinghe sciurne apprisse, ma a l'inizie 'u guvernatore non ge aiute subbete subbete Colombo purcé non g'ù puteve vedè e le facìe 'na resate 'mbacce mannanne 'na nave ca pò turnò rrete. Jndr'à stu mumende mmenza ciurme s'avere ammutinate guidate da doje frate e avere ruvenate le rapporte cu le indiggene giamaicane ca se rifiutarene de consegnà a Colombo rrobbe da mangià. 'A fazione de Colombo allore accumenzò a fà 'a uerre condre a le ammutinate accidennele tutte mene ca le doje frate. Colombo riuscìe a prevedè 'n'eclisse lunare e mannò allore a chiamà le indiggene dicenne ca 'u Die sue s'avere 'ngazzate assaije cu lore e avere deicse de oscurà 'u ciele. 'A sere 'a lune devendò russe russe e 'u sciurne apprisse le indiggene repigghiarene a dà da mangià a le superstite.

'U 29 sciugne 1504 'a nave congesse arrevò e cu jedde Colombo e le 110 uemmene sopravvissute (sus a 140) salparene pe Santo Domingo addò 'a maggior parte de le uemmene sue stanche a ttre stuèzze pe attraversà l'Oceane Atlandiche se fermarene. Colombo apprisse ca avere aspettate quacche mese pigghiò cu 'u figghie Fernando 'na nave dirette in Spagne, paiannese cu le turnise sue 'u viagge. Arrevò in Spagne 'u 7 novemmre.

### 'A morte a Valladolid e le prime 'ngasinaminde pe le reste sue

Quanne spicciò 'u 1504 decedìe de nò lassà cchiù 'a Spagne, pure jndr'à 'n'ambiende a jidde ostile. 'A reggine Isabbelle, protettrice soje, avere morte, invece 'u re e 'a corte non ge capivane 'a 'mbortanze de le scuperte sue, e nemmene accettarene 'u sue "Memorial des Agravios", 'nu memoriale luènghe sus a le tuerte avute. Murìe a Valladolid 'u 20 masce 1506, quase puveridde.

Avenìe brucate a l'inizie jndr'à chiesere de Valladolid, ma le reste sue avenerene pò spustate jndr'à cripta de 'nu monastere a Siviglie, addò avenìe pò brucate pure 'u figghie sue Diego Colombo, eppò subbete averenere mise jndr'à cattedrale de Siviglie- Cchiù nnande, le reste lore, pe espresse desiderie d'u granne ammiraglie jndr'à 'nu codicille testamendarie segrete, d'u quale non ge stè 'na tracce chiare, jndr'à 'u 1544 avenerene purtate jndr'à l'isole Hispaniola, ggià da le cartografe coloniale nnomenate cumme "isole de Santo Domingo". Ufficialmende se decìe ca a essere spustate averene satte sulamende le reste de Diego.

Jndr'à 'u 1877 'u Nunzie Apostoleche de Santo Domingo duranne certe fatìe pa cattedrale, scuprìe 'na cripta, evidendemende scunnute, apparte a le reste de Don Luis Colon, il nipote, 'na casce de chiumme, cu de le reste, purtave 'na scritte ca le attribbuive a'u Primer Almirante y Virrey de las Indias, Don Cristobal Colon. Osce traspurtate angore 'na vote, reposane a 'u fare de Colon, vulute da 'u guverne dominicane pe arrecurdarse pe sembre d'u scopritore lore.

### 'A dispute sus a 'u "vere" chiaute d'u scopritore d'u Munne Nuève
Quanne jndr'à 'u 1795 'a Spagne stave pe conzegnà l'isole a 'a Frange , le reste de le doje Colombo avenèrene purtate da le spagnule a l'Avana, addò remanerene 'mbonde a 'u 1898 Cu 'a vittorie de le State Aunìte d'Americhe jndr'à uerre ispano-americane, le spagnule stesse le trasferirene a Santo Domingo: le quale autorità, già jndr'à 'u 1877, averene rivelate de avere scuperte jndr'à cattedrale 'na casce cu frammende de osse e l'iscrizione: “Illustre Don Cristobal Colón” e sostenevane ca le spagnule se averene sbagliate e averene purtate a l'Avana sulamende le reste d'u figghie Diego. 

'A Spagne da vanna soje ave sembre definite resibbele ste diatribe, affermanne ca le reste d'u granne navigatore onne sembre state jndr'à cattedrale de Siviglie.
E osce a die, pe iniziative d'u guverne dominicane, le presunde reste de Cristoforo Colombo onne state esumate pe essere sottoposte a analise geneteche sus a 'u DNA, ca avessera resolvere sta questione.

## 'A scuperte ufficiale de l'Americhe

'A figure de Cristoforo Colombo ha remaste jndr'à storie pa scuperte de l'Americhe.

### Errore de calcole
'A 'mbrese navale de Colombo, mutevate da 'u desiderie de raggiungere le Indie e commerciarve direttamende e cchiù velocemende, avenìe rese possibbele da 'a detereminazione d'u viaggiatore genovese ma pure - cumme avenìe jndr'à 'u case de assaije scuperte - da 'n'errore sue.

Jidde diceve,infatte, ca 'a Terre tenève 'nu diametre cchiù piccinne de quidde effettive e ca 'u condinende euroasiateche ere cchiù larie de quanne non g'ere avveramende: 'a combosizione de ste doje errore, origgenate rispettivamende da Toscanelli e Marche Polo, avere avute cumme effette 'a convinzione, jndr'à le fatte infondate, de putè fà 'a traversate da l'Europe a l'Asia. A quedd'epoche, in effette, nisciuna nave avesse state capace de fà 'nu gire de cchiù de 20.000 km ca dividene 'a Spagne da 'u Giappone, ninde ninde pu mutive ca non ge esisteve 'na nave ca puteve immagazzinà 'nu quanditative de provviste ca avastavene pe tutte 'u viagge, ca avera essere, ce tutte sceve bbuène, cchiù de quattre mise.

Le calcole de Colombo erane sbagliate, invece chidde de le avversarie sue erane cchiù o mene corrette: Colombo stimave jndr'à 4.400 km  'a distanze da le Isole Canarie a 'a coste asiateche, 'nu valore cinghe vote cchiù piccinne de quidde reale. 'A granne fortune de Colombo avere state ca 'u viagge avenìe assaije ridotte, purcè sus 'a strade pe le Indie acchiò le Americhe, ce nò 'a spediziona soje s'avesse perse mmienze a l'oceane, o avesse turnate rrete.

'A forte opposizione ca Colombo acchiò, derivave da 'u fatte ca 'a traversate oceaneche avenève considerate troppe longhe pe essere fattibbele e none già da 'a credenze ca Colombo ere 'u sole a sostenè ca 'a Terre ere sferiche. Infatte, 'a consapevolezze d'a sfericità d'a Terre ere opinione comune ggià d'a gende colte d'u vasce Medioeve (pe tutte, se ponne cità san Tommaso d'Aquino e Dante Alighieri). Già da l'andichità, le osservaziune prodotte jndr'à l'ambiende atronomeche-matemateche ellenisteche (addò 'a circonferenze d'a Terre avere state accuratamende mesurate da Eratostene) averene state repigghiate e perfezionate da le scenziate musulmane, ca averene tradotte e studiate chidde teste e, da le studiuse occidendale.

Pò, a l'epoche jndr'àquale Colombo effettuò le calcole sue pu combimende d'u prime viagge, 'u procedimende de Eratostene (ca dè 'na stime d'a mesure d'a circonferenze terrestre cu 'nu margine de errore minore d'u 5%) ere disponibbele e puteve essere ripetute.

Colombo stesse non ge se rendìe cunde de essere sus a 'nu condinende diverse da quidde ca s'aspettave: cchiù nnande, cumme annotò sus a le sue diarie, battezzò le terre scuperte *nuevo mondo* e jndr'à l'urteme viagge sue recanuscìe le coste de quidde ca jidde definìe *u condinende*; sta versione ufficiale, reportate d'a maggior parte de le libbre de storie.

'A leggende ca 'a Terre aveneve considerate piatte derive da 'nu romanze d'u 1828, *La vita e i viaggi di Cristoforo Colombo* de Washington Irving, ca descriveve 'a false immaggine de 'nu Colombo uneche sostenitore d'a teorie de 'na Terre tonde condre l'ignoranze medievale.

### Retrodatazione d'a scuperte de l'Americhe
Apprime de Colombo ggià quacche popole avere combiute tendative de viagge verse 'u condinende nuève, cumme pe esembie le Vichinghe, le scandinave e spiccianne le stesse portoghese. Colonizzatore islannise avere arrevate jndr'à Groenlandie a l'inizie d'u II sechele, invece le isole Azzorre, ca pure se iacchiane assaije a 'u larie, jndr'à l'Atlandiche, averene già state colonizzate.

Comungue tutte chiste approcce cu 'u condinende nuève tenèvene cchiù 'u carattere de punde de approde utilitaristece, ca de tendative de scuperte vere e probbie. L'atte de *scuprì* quacchecose, infatte, imblichesce 'a volontà de turnà e riferì quidde ca s'a scuperte e st'attitudine caratterizze senza dubbie le viagge de Colombo.

Onne state scuperte documinde ca demostrane cumme le portoghese avessere ggià raggiunde le coste apprime de Colombo e certe studiuse dicene pure ca facevane parte de l'equipagge de le ttre caravelle pure certe uemmene 'ngarecate da 'a corone de fà attenzione a le mosse d'u navigatore genovese. A Colombo, infatte, avere state promesse l'amministrazione de le terre da jidde scuperte, e non g'è forse 'nu case ca ha approdate probbie sus a 'n'isole. 

Certe diarie de borde fanne vedè infatte ca 'a rotta soje pundave dretta dretta verse 'a terraferme ma ca duranne le urteme sciurne de navigazione subbìe 'na sterzate forte-forte verse sud, verse le isole de le Caraibi, appunde. Se penze ca sta decisione avere state suggerite o forse addiritture 'mboste da le infiltrate d'a corone purcé se riteneve ca l'amministrazione de tutte 'u condinende ere 'nu prizze assaije ierte da pajà pe rennere canusciute 'a scuperte d'u Munne Nuève.

Jndr'à tiembe vicine a l'imbrese d'u navigatore genovese, ha state documendate 'n'otre viagge verse le terre nuève, pe volere d'u re de Purtugalle Alfonso V e d'u re de Danimarche, ausanne nave danise guidate da marenare portoghese pe esplorà le coste d'a Groenlandie 'mbrà 'u 1476 e 'u 1477.

Certe storece dicene ca pure Colombo pigghiò parte a sta spedizione. Non g'è comungue demostrate ca 'u munne nuève avere già state canusciute apprime d'u viagge de Colombo. De cchiù, da le documinde ufficiale se sape ca l'ammiraglie, a 'u retorne, avenìe acoolte cumme trionfatore a riprove ca l'imbresa soje non g'avere avute precedende. Ce quacchedune apprime de jidde avesse approdate sus a le coste americane 'u fatte non g'avere avute rilevanze storeche pe ninde e, quinde, Colombo pò essere considerate 'u vere scupritore d'u quarte condinende.

Seconde certe storece 'a scuperte de l'Americhe da vanne de Colombo s'avesse andicipà de quacche anne. Seconde ste tesi, 'u navigatore avere fatte ggià jndr'à 'u 1485 'nu viagge ca l'avere purtate jndr'à 'u Munne Nuève. Quiste se putesse deducere da quacche indizie: 'a rotte seguite da Colombo jndr'à 'u prime viagge jndr'à 'u 1492 segue satte satte le corrende; pò l'ammiraglie jè accussì secure de arrevà a le terre nuève ca, pe calmà 'na rivolte, promette de navigà sulamende otre ttre sciurne e probbie jndr'à nuttate 'mbrà 'u seconde e 'u terze sciurne arrive a destinazione. Pò, sus a 'u chiaute de Papa Innocenzo VIII ste scritte "Duranne 'u regne sue 'a scuperte de 'nu Munne Nuève". 'U Papa però murìe 'u 25 luglie 1492, quacche sciurne apprime d'a partenze ufficiale.

Naturalmente l'autore de sta iscrizione pò avè fatte 'nu sempblice referimende a l'urteme anne solare jndr'à 'u quale Innocenzo VIII vevìe, quande a l'osce a die note ruole de "protettore" ca stu Papa avìe jndr'à le combronde de Colombo, pe mezze d'u sue logotete presse 'a corte de Spagne Alessandro Geraldini (autore d'u resoconde de viagge: *"Itinerarium ad Regiones Sub Aequinoctiali Plaga Constitutas"*).

Jè da notà comungue ca 'u navigatore turche Piri Reis, jndr'à soje mappe famose, fatte jndr'à le prime decennie d'u XVI sechele, annotò ca 'a zone de le Antille avere state scuperte jndr'à l'anne d'u calendarije islameche 896 (ca corrisponde a 'u 1490/91 de l'ere cristiane) da vanne de 'nu genovese infedele de nome Colombo. 'U stesse Reis dichiare ca quacchedune de le fonde sue da le quale ha pigghiate 'mbormaziune pe realizzà l'opera soje sonde le mappe ausate da Colombo.

## Aspette condroverse
Nonostande l'immaggine positive ca generalmende se associe a 'u navigatore non g'è arrecurdate 'a feroce tirannie cu 'a quale Cristoforo e le frate sue, Bartolomeo e Diego, se 'mbosere jndr'à colonie spagnole caraibbeche. Infatte sonde presende 'nu sbuènne de testimonianze (pe essere precise 23) sus a le cruende torture inflitte a le schiave e sottoposte duranne 'u guverne d'u stesse Colombo. 

'N'esembie significative jè 'a torture inflitte da Bartolomeo a 'na femmene, a 'a quale avere state tagghiate 'a lenghe e costrette a girà anude pa cetate sus a 'nu ciucce, colpevole de avè arrecurdate le origgene proletarie de Colombo jndr'à 'na discussione. Jndr'à quedde occasione Colombo se comblimendò personalmende cu 'u frate pe avè difese l'onore d'a famigghie. Pò 'nu sacche de ladre avenèrene punite cu 'a pene de essere tagghiate 'u nase e le recchie, assaije vote pe avè arrubbate quandità piccenne de vivere necessarie a 'u probbie nutrimende (arrecorde le precarie condiziune alimendare jndr'à le quale vivevane le indiggene).

Otra crudeltà ere 'u diviete a le schiave e a le native d'u battezze. Fu probbie pu guverne sanguinarie e ingiuste ca Colombo avenìe destituite jndr'à 'u 1500 da 'a careche de guvernatore e mise sotte processe sotte ordene de le stesse monarche di Spagne (Ferdinando 'u Cattoleche e Isabbelle de Castiglia). 

## L'aspette de Colombo

'A vite de Cristoforo Colombo jè avvolte pe 'na parte da 'nu mistere, de jidde a parte le origgene ingerte, non ge se sape nemmene de le ritratte origgenale ca 'u raffigurescene. Tutte chidde ca 'n'onne arrevate sonde in realtà de le dipinde fatte apprisse 'a morte d'u famose navigatore, realizzate in base a le descriziune de le condemboranèe sue o jndr'à quacche case de le vere e probbie opere de fandasie de epoche successive. Quiste spieghe 'u purcé 'a rufele de effige ca descrivene Colombo, donne a 'u personagge 'na svariate molteplicità de aspette ca rennene difficile 'a letture de le caratteristeche fiseche sue.

## Discendenze de Cristoforo Colombo
'U discendende de osce a die de Cristoforo Colombo tène pure jidde 'u nome Cristoforo e quinde se chiame satte satte cumme l'andenate sue (Cristóbal Colón). In base a de le congordate 'mbrà 'a famigghie Colombo e 'a corone de Spagne, promosse da Diego (figghie de l'ammiraglie) jndr'à 'u XVI sechele, gode d'u titele de duche de Veragua.

Quanne, jndr'à 'u 1578 in Spagne murìe Diego, urteme discendende maschele de l'ammiraglie Cristoforo Colombo, nascìe 'na condroversie 'mbrà le erede, totte femmene, pe pigghiarse 'a successione a 'u Maggiorasche de Colombo, ca combrendeve 'u Ducate de Veragua (Panamá de osce a die), 'u Marchesate d'a Giamaica, l'Ammiragliate de le Indie, ecc.

Jndr'à 'u testamende sue 'u granne navigatore avere esplicitamende precisate ca 'u maggiorasche avera essere ereditate sulamende da 'nu discendende maschele, pure collaterale (in manganze de 'na discendenze dirette), ma cu l'esclusione sembre de le femmene. Da Genove non ge se presendò nisciune a rivendicà l'eredità, invece da Cuccaro se presendò cumme pretendende Baldassarre Colombo, esponende d'a millenarie casate faudale cuccarese, ca se diceve discendende de Frangeschine, frate de Dumineche presunde attane d'u granne Cristoforo.

'A cause, ca se celebbrò nnande a 'u Consiglie de le Indie, scìe nnande pe 30 anne cchiù o mene, 'mbrà intrighe e schermaglie legale, fine a quanne, jndr'à 'u 1608, 'u maggiorasche avenìe assegnate a Don Pedro Colòn de Portugal, maschele ma discendende pe linèe femminile.

Baldassarre Colombo, ca pure avere state recanusciute parende de l'Ammiraglie in 8° grade, remanìe escluse (probbabbilmende purcé 'u Re de Spagne, ca faceve parte d'u Consiglie de le Indie, non ge vulìe ca l'eredità grosse assaije puteve scè a 'nu furastiere). Comungue, a Baldassarre avenìe date 'u titele de Conte e avenìe assegnate 'na certa somme (cumme d'u reste a le otre pretendende) (2.000 ducate, seconne le documinde) cumme vanne d'a rendite d'u State de Veragua, avenenne accussì considerate cumme le otre discendende dirette.

'U dispositive d'a sentenze d'u 1608 ha arrevate attraverse copie assolutamende senze discussione: jndr'à a quiste, a conglusione de l'annose condroversie, s'a vulute vedè 'n'equiparazione de Baldassarre Colombo de Cuccaro a tutte l'otre parinde cchiù vecine a Cristoforo Colombo, espresse da 'a frase *y con que a don Baltasar Colombo se le den de los dichos frutos otros 2000 ducados*.

'U 12 ottommre 2006, Cristóbal Colón ha vulute commemorà l'evende d'a scuperte de l'Americhe mettenne 'na corone a 'a Case de Colombo a Genove.

## Scupritore d'u mais
Colombo ha state 'u scupritore d'u mais. Sus a 'u scirunale de borde 'u 5 novemmre 1492 screvìe: "*Stavane granne cambe coltivate cu radice, 'na specie de fave e 'na specie de grane chiamate mahiz*".

## Ove de Colombo

## Nazionalità de Colombo

L'indicazione de l'esatte luèche de nascite de Cristoforo Colombo ha state definite da eminende studiuse d'u navigatore ca sonde congorde jndr'à l'individuarle a l'inderne d'u genovesate. A Genove, vecine a 'u Piane de Sand'Andreje se iacchie angore osce 'a case jndr'à quale 'u navigatore ave vissute l'infanzia soje e giovendù, 'nzieme a 'a famigghie.

Jndr'à 'u Uettecinde se avere invece ipotizzate, senze seguite, ca 'a famigghie Colombo avere origgene piacendine.

Sus a stu fatte ha turnate jndr'à 'u 1995 'u storeche d'a matemateche Umberte Bartocci cu 'nu studie ca arrive a conglusiune tutte nuève, sus a 'u fatte ca 'a scuperte de 'nu "Munne Nuève", in sienze sciugrafeche e politeche, non g'avere state pe ninde 'na case de furtune (*serendipity*), ma 'u frutte delibberate d'u sforze congiunde e durate quase 'nu sechele de crestiane aunìte da particolare "vingole" culturale e ideologgeche. Seconde 'a congetture esposte (probbabbilmende demostrabbele osce a die da 'nu combronde d'u DNA), funnate sus a certe documinde d'u '500, Cristoforo avera essere figghie naturale de 'nu nobbele piacendine d'a famigghie Pallastrelli e de l'ebbrèe Susanna, 'a quale sulamende cchiù nnande scìe in spose a Dumineche Colombo.

Jndr'à 'u frattiembe pure 'a Spagne ave rivendicate 'a nascite de *Cristóbal Colón*, riguarde a 'a quase secure origgene tagliàne de Colombo onne state avanzate diverse ipotese ca indichescene cumme luèche de nascite diverse località d'a Liguria, ma 'a cchiù accreditate jè quedde ca porte a 'a cetate de Genove. Comungue da le cronache portoghese ditte apprime, esiste 'nu referimende a 'nu possibbele luèche de nascite de Colombo, mise jndr'à le vicinanze de 'na località chiamate "Terrarossa", jndr'à Val Fundanebbone. Esiste 'n'isole Russe in Corsica, ca jndr'à 'u Quattrecinde apparteneve a 'u Dogate Genovese.

Jè da segnalà in particolare 'a frazione Terrarossa d'u comune de Moconesi, probbie a le spalle de Chiavari, ca se dichiare da sembre luèche d'a nascite de Colombo; seconde otre studiuse, invece, 'u luèche de nascite de Colombo putesse essere individuate jndr'à 'u comune de Bettola jndr'à 'u piacendine o jndr'à quidde de Cuccaro Monferrato jndr'à provinge de Alessandria.

'Nu sbuènne de documinde precedende a 'a dispute sus a 'u luèche de nascite de Colombo, relative a l'eredità indichescene Cogoleto cumme cetate de nascite (cumme repurtate sus a 'u monumende a Colombo):

Ve aggiunde ca, jndr'à "Atlas Novus Mercator", stambate a Amsterdam jndr'à 'u 1638, 'a cetate de Cogoleto jè idendificate cumme *Coguretto Christophori Columbi patria*

'Nu stemme d'a famigghie Colombo, diverse da quidde canusciute abitualmende, pubblecate da 'u quotidiane La Stampa de Torino 'u 9 ottommre 1929 e repurtate da 'u «Codice delle Famiglie di Genova e loro origini», Fondo Reggina de Svezie, XVI sechele, Bibblioteche Vaticane de Rome, recite: «*Colombi - Por reyno Castilla y por reyno Leonno. Mundo nuevo halio Colon - Tranno origine da Cogoreto, Quinto e Savona e vivono in Spagna li descendenti del Cristofaro, quali sono Prencipi e Signori di qualità - [[1387]]. Domenico quondam Joanne de Quinto et filii qui sunt Christofaro, Bartolomeo, Giacomo: come in Atti di Gio. Gallo de Savona - [[1492]]. Christofaro di Cogoreto fu valoroso in mare e trovò Terre nuove domandate le Indie per il Re di Spagna*».

'A date e 'u luèche satte d'a nascite e 'a genovesità d'ìu navigatore non ge sonde pe ninde 'nu mistere, esistene jndr'à l'Archivije de State a Genove documinde, de le quale cchiù nnande s'adda dicere cu esattezze (certe sonde stipate a palazze San Giorgie), jndr'à le quale jidde stesse se dichiare de cchiù o mene diciannove anne e, 'n'otre jndr'à 'u quale se dichiare "approssimativamende" de vendesette anne jndr'à 'u 1479. Jndr'à 'u stesse "Libro dei privilegi" se autodichiare genovese, cumme jndr'à 'u testamende sue scritte 'u 19 masce 1506 ('nu sule sciurne apprime de murè).

Probbie Colombo lassò indizie ambigue sus 'a questione: 'a maggiorn parte de le storece - sus 'a base de le reggistre de nascite e d'a storie de le famigghie a jidde cullegate, eppure sus 'a base d'a quantità de le documinde acchiate a Genove - penze comungue ca ere genovese. Jidde però screveve quase sembre in castigliane, apprisse 'u trasferimende sue in Castiglie, sie jndr'à le documinde ufficiale ca jndr'à le lettere a le famigghiare, cu 'nu miste de parole in portoghese e in latine. Fatte eccezzione pu "libro dei privilegi" e pu testamende sue d'u 19 masce 1506, non ge se canoscene otre scritte sue addò jidde apertamende se autodichiaresce genovese.

Seconde studie recende, invece, pare ca Colombo jndr'à l'indimità parlave 'u catalane e non jndr'à 'nu castigliane satte. Non g'esistene comungue scritte sue jndr'à lènga ligure o genovese, pare ca tenève 'na canoscenze vascia vasce d'a lènghe volgare tagliàne, ca certamende capive, ma ca screveve cu 'nu sacche de difficoltà. Esistene invece 'nu sacche de documinde de Colombo scritte in latine e in greche e doje note piccinne a margine, da jidde scritte, in tagliàne franghe d'u Quattrecinde, cu certe parole castigliane mmienze.

Onne nate pure diverse spiegaziune pe ste "mistere" e ambigguità: ca tenève quacche cose da scunnè e avere delibberatamende confuse le origgene sue, cioè ca stè faceve 'nu doppie sciuèche 'mbrà 'u Purtugalle e 'a Castiglie, o ca, cchiù facilmende, ere 'n'avvenduriere cosmopolite d'u tiembe sue. Colombo pò avè vulute scunnè 'u probbie passate probbabbilmende pe nò fà sapè le origgene umile d'a famigghia soje e pe mutive canusciute sole da jidde e, maije ave ditte jndr'à le scritte sue de essere tagliàne, dichiaranne d'essere sulamende genovese , sus l'amme ditte, jndr'à 'u "Libro dei privilegi" e jndr'à 'u testamende.

Sus a l'origgene genovese d'u navigatore non ge s'avessere avè oramaie probbleme da quanne jndr'à 'u 1929 - a conferme de le documinde ggià acchiate a Genove - da le archivije d'a Bibblioteche turche d'u Topkapı d'Istanbul jndr'à 'u quale stave stipate, ha state pubblecate 'nu lacere - 'nu terze - d'a mappe sciugrafeche disegnate jndr'à 'u 1513 pu granne navigatore, esploratore e sciografe ottomane Piri Reis.

Sus a jedde, cu carattere turche-ottomane, 'na scritte, in particolare, ave mise 'u punde sus 'a discussione. Jedde infatte dice: «Amma şöyle rivayet ederler kim "Cinevizden bir kâfir adına Qolōnbō" derler imiş, bu yerleri ol bulmuştur», cioè: «Ma se conde ca "'n'infedele de Genove de nome Colombo" ave scuperte ste poste». Ce 'u nome avesse state Colon, quidde ca ha scritte 'a mappe non g'avesse avute difficoltà a traducere cu "Qolōn", invece, cumme ha fatte, Qolōnbō. Sus a l'autendicità d'a mappe nisciune studiose ave maje ditte ninde. Se documende ca 'u nome de Colombo, jndr'à le prime anne sue, mendre ca ere in attese d'u permesse pe navigà "jndr'à le Indie" d'a Castiglie, ere scritte sus a le documinde ufficiale cumme "Colomo", apocope naturale jndr'à 'u castigliane pe Colombo, apprime de devendà sus a le scritte Colón.

Da addà da tutte le otre ipotesi de le quale 'mbonde a osce s'à ditte, jè pure difficilmende condestabbele 'a 'mbonende mole de le atte notarile e, de tutte le otre documinde cugghiute attraverse 'u vaglie de 'na serie recerche storeche, oramaje accettate a osce a die da le studiuse cchiù accreditate in cambe 'ndenzionale, sus a 'u fatte ca Cristoforo Colombo "scupritore de le Indie" («"Cristóbal Colón descubridór de las Yndias"») ere 'u stesse Cristoforo, figghie de Dumineche e de Susanne Fontanarossa, nate a Genove jndr'à case in viche Diritte de l'Olivelle jndr'à quale le genitore javetavene 'mbrà 'u 26 aguste e 'u 30 ottommre 1451, cioè jndr'à 'u periode jndr'à 'u quale nascìe jidde.

Pe uardà, cumme andicipate apprime, cu maggiore esattezze a 'a nascite de jidde a Genove probbie 'mbrà 'u 26 aguste e 'u 31 ottommre 1451 vonne considerate particolarmende doje documinde fondamendale. 'U prime avere state rinvenute da Marcelle Staglieno jndr'à l'Archivije de State a Genove (e da jidde pubblecate jndr'à 'u "Giornale Ligustico", A.XIV, 1887, p. 239, pò edite cumme estratte: *Alcuni nuovi documenti intorno a Cristoforo Colombo ed alla sua famiglia*, Reale Tipografia de' Sordo-Muti, 1887).Se tratte de 'nu documende in date Genove 31 ottommre 1470, jndr'à l'atte d'u notare Necole Raggio (filza 2, anne 1470, n. 905) jndr'à 'u quale Cristoforo Colombo, figghie de Dumineche, dichiarave de avè 'n'età superiore a le 19 anne: none avenne angore raggiunde 'a maggiore età, ca erane 25 anne, 'a data soje de nascite avene mise 'mbrà 'u 1446 e 'u 1451.

Comungue jndr'à 'u 1904 'n'otre studiose, 'u generale Ugo Assereto, acchiò jndr'à l'Archivije de State genovese 'nu seconde, sembre 'mbortande assaije, documende (da jidde pubblecate jndr'à 'u "Giornale Storico e Letterario della Liguria", La Spezia, 1904, 25ma, vol. 5, pp. 5-16), famose a le studiuse cumme "documende Assereto". Jndr'à quiste, in date Genove 25 aguste 1479 jndr'à l'atte d'u notare Gerolamo Ventimiglia (filza 2, n. 266), Cristoforo Colombo dichiarave de essere nate a Genove e de avè "cchiù o mene" l'età de 27 anne (stu documende jè de estreme 'mbortanze pure purcé quedda presenze veloce veloce a Genove jè l'urteme ca rumane documendate; e soprattutte purcé Cristoforo nè furnìe le date biografece ca s'acchiavane cu quidde, ditte pure da quande non g'u volene sanghe de Genove, relative appunde a 'u future «*Cristóbal Colón descubridór de las Yndias*»: Cristoforo cioè precisò pure de avè soggiornate a Lisbone da cchiù de 'n'anne, de avè fatte 'nu viagge a Madera e de sta pe turnà a Lisbone cumme viaggiatore commerciale e cliende fiduciarie a 'u servizie de mercande genovese ca stavane a Lisbone, chidde stesse Lodisio Centurione e Paolo Di Negro le quale erede avenèrene pò arrecurdate da jidde e da 'u figghie Diego jndr'à le testaminde lore, rispettivamende d'u 1506 e d'u 1523).

Pe turnà sus 'a nascita soje, sus 'a base de doje documinde acchiate da Staglieno e Assereto, jedde s'avessa sckaffà 'mbrà 'u 26 aguste e 'u 31 ottommre 1451, cioò probbie jndr'à 'u periode jndr'à 'u quale - sus 'a base de 'nu documende datate Genove 16 abbrile 1451, stipate jndr'à l'Archivije de State genovese-Archivije Segrete, «Manuali Decretorum», n. 1, n. gen. 734, c. 418 T- l'attane Dumineche e 'a mamese Susanne Fontanarossa già javetavene jndr'à 'na case in viche Diritte de l'Olivelle. 

Jndr'à sta case jidde rumanìe cchiù o mene quattre anne. 'U se capisce da 'n'otre documende angore d'u 18 scennare 1455 (stipate jndr'à Bibblioteche Apostoleche Vaticane - God. 9452, parte II, carta 219 T., «Estratte da 'u libbre de le lnstrumenti del fu Giovanni Recco Notaio, c. 391»), jndr'à 'u quale se legge ca subbete apprisse a sta date Dumineche Colombo s'avera trasferì cu 'a famigghia soje jndr'à 'na casa nove cu giardine jndr'à 'u viche Diritte de Ponticelle, fore d'a porte de S. Andrea, addò a pianterrene aprìe 'a puteja soje de tessitore (*textor pannorum*) jndr'à quale vevìe uagnone uagnone Cristoforo, ca angore non ge tenève quattre anne. Cioè jndr'à «case de Colombo» d'a quale angore osce a die sonde stipate le vestigge jndr'à quidde ca condinue a essere chiamate viche Diritto de Ponticelle, da 'u quale se allundanò jndr'à 'u 1470 quanne le genitore se trasferirene a Savona .

Da studie recende, pure lore pubblecate da 'u Comitate Nazionale pe le celebraziune d'u V Cendenarie d'a scuperte de l'Americhe, se capisce infine ca 'a famigghie de Cristoforo ere probbabbilmende de origgene spagnole, appartenende a 'nu ceppe ebbraiche de ebbrèe converse (o, cumme allore se diceve in Spagne, de "Marranos"): e ca 'u nonese Giuanne avenìe probbabbilmende da 'a Spagne a Genove a l'albe d'u XV sechele, pe scappà ale persecuziune a le quale le converse avenèvene sottoposte.

Sta ipotesi non g'è comungue cose nove, purcé già formulate jndr'à 'u 1940 da Salvador de Madariaga.
'U demostre, jndr'à l'Archivije ecclesiale e jndr'à chidde de State conzultate da attentisseme studiuse jndr'à l'urteme doje sechele, 'a mangate presenze de qualsiase documende sus a otre ave de Cristoforo: le unece documinde sonde infatte relative a l'attane, Dumineche, e 'u nonese Giuanne.

A proposite, onne state d'u reste attendamende studiate jndr'à l'urteme trendennie otre doje aspette: sia 'a profonne canoscenze d'a lènga spagnole da vanne de Cristoforo, pure in date precedende a 'a residenza soje in Spagne, sia 'a soje altrettande profonne famigliarità cu le tradiziune ebbraiche, ingluse 'a cabala. Sta famigliarità iesse da l'uneche volume combletamende sue a nuje arrevate senze manipolaziune (viste ca l'otre, 'u *Diarie de borde*, avène abbondandemende intrpolate da 'u figghie Fernando).

## Recanusceminde
Ha state dedicate 'nu cratere de 119 km de diametre sus a 'u pianete Marte
.

## Gallerie fotografeche

File:Plaza de Colón (Madrid) 12.jpg|Statue dedicate a Colombo a Madrid
File:Spain.Barcelona.Colon.from.Maremagnum 1.jpg|Statue de Colombo a Barcellone
File:Sommer, Giorgio - *Genova- Monumento a Colombo* - ca. 1860.jpg|Monumende a Cristoforo Colombo a Genove, vecine a 'a stazione de Genove Chiazze Pringipe, jndr'à 'na fote ca resale a 'a seconde metà d'u XIX sechele


## Note


## Bibbliografije
* Corina Bucher, *Cristoforo Colombo, Corsaro e Crociato*, Salerno Editrice, Rome 2007. www.christopher-columbus.ch
* Rui de Pina, *Crónica de El-Rei Dom Joäo II*, Coimbra, Atlântida, 1950.
* João de Barros (1496-1570), *Ásia de João de Barros : dos Feitos que os Portugueses Fizeram no Descobrimento e Conquista dos Mares e Terras do Oriente*, pref. António Baião (1878-1961), e pref. Luís Filipe Lindley Cintra (1925-1991), Lisboa, Imprensa Nacional - Casa da Moeda, 1988.
* Garcia de Resende (1470?-1536), *Lyuro das obras de Garcia de Rese[n]de que trata da vida & grãdissimas virtudes: & bõdades magnanimo esforço: excele[n]tes costumes & manhas & muy craros feitos do christianissimo... Rey dõ Ioão o segundo deste nome...*, Lisboa, em casa de Luys Rodrigues, 12 Iunho 1545; *Crónica de D. João II ; e Miscelânea / por Garcia de Resende* ; pref. Joaquim Veríssimo Serrão, Lisboa, Imprensa Nacional - Casa da Moeda, 1991.
* Damião de Góis (1502-1574), *Chronica do Felicissimo Rei Dom Emanuel composta per Damiam de Goes diuidida em quatro partes... Em Lisboa : em casa de Francisco Correa, 1566-1567"*; *Crónica do felicíssimo Rei D. Manuel*, Ed. nova / conforme a de 1566, Coimbra, Universidade de, 1949-1955.
* Luís Mendonça de Albuquerque, *Dúvidas e Certezas na História dos Descobrimentos Portugueses*, 2 vols., Lisboa, Círculo de Leitores, 1991;  *Colombo - Columbus*, Lisboa, CTT, 1992.
* Alfredo Pinheiro Marques, *Portugal e o Descobrimento Europeu da América. Cristóvão Colombo e os Portugueses*, 2ª ed., Lisboa, Círculo de Leitores, 1992; *As Teorias Fantasiosas do Colombo "Português"*, Lisboa, Quetzal, 1991; *«O Sucesso de Vasco da Gama e a Desgraça de Cristóvão Colombo»*, in "Las Relaciones entre Portugal y Castilla en la Epoca de los Descubrimientos y la Expansion Colonial. Actas del Congreso Hispano-Português (Salamanca, 1992)", ed. de Ana Maria Carabias Torres, Salamanca, Universidad de Salamanca - Sociedad V Centenário del Tratado de Tordesillas, 1994, pp. 181-194. Reed. Biblos: Revista da Faculdade de Letras da Universidade de Coimbra, vol. LXX, Coimbra, FLUC, 1994, pp. 119-137. 
* António Domingues de Sousa Costa, *Cristóvão Colombo e o Cónego de Lisboa Fernando Martins de Reriz, Destinatário da Carta de Paulo Toscanelli sobre os Descobrimentos Marítimos*, Antonianum, n.º 65, Roma, Pontificium Athenaeum Antonianum, 1990.
* Manuel Fernandes Costa, O Descobrimento da América e o Tratado de Tordesilhas, Biblioteca Breve, Instituto de Cultura Portuguesa, Secretaria de Estado da Cultura, Ministério da Cultura e da Ciência, 1ª ed., Lisboa, 1979. 
* Bartolomeo de Las Casas, *Historia de las Indias*, México-Buenos Aires 1951
* R. Caddeo (a cura di), *Le Historie della vita e dei fatti di Cristoforo Colombo per Don Fernando suo figlio*, Melàne 1930 http://www.liberliber.it/biblioteca/c/colombo_fernando/
* *Cristoforo Colombo. Documenti e prove della sua appartenenza a Genova*, Genove 1931
* *Studi colombiani*, Genove 1952
* Samuel Eliot Morison, *Cristoforo Colombo ammiraglio del mare Oceano*, Bologne 1962
* Paolo Emilio Taviani, *Cristoforo Colombo. La genesi della grande scoperta*, Novara 1982
* *Le grand livre des explorateurs et des explorations*, èditions France Loisirs, sous la direction de Michèle Gavet-Imbert et Perrine Cambournac, préface de Paul-Émile Victor
* Fernand Colomb, son fils, *La Vie de Christophe Colomb* (traduit en français par Charles Cotolendi, 1681);
* Corina Bucher, *Cristoforo Colombo, Corsaro e Crociato* Rome 2007);
* Umberto Bartocci, "America: una rotta templare - Sentieri segreti della storia, ovvero Un'ipotesi sul ruolo delle società segrete nelle origini della scienza moderna, dalla scoperta dell'America alla Rivoluzione copernicana", Ed. Della Lisca, Melàne, 1995
* Luigi Bossi, *Histoire de Christophe Colomb, suivie de sa correspondance, d'éclaircissemens et de pièces curieuses et inédites* (traduit par C.-M. Urano, 1824) ;
* Washington Irving, *Voyages et aventures de Christophe Colomb*, traduit par Paul Merruau, Paris, 1838.
* Antoine-François-Félix Roselly de Lorgues, *Christophe Colomb, histoire de sa vie et de ses voyages...*, 1856; 
* Augusto Mascarenhas Barreto: *Le portugais Christophe Colomb, agent secret du roi [[Jean II de Portugal|Dom João II]]*. èdition Referendo, Lisbonne, 1988. (600 pages)
* Christophe Colomb: *La Découverte de l'Amérique*, Editions La découverte, Coffret 2 volumes, Paris, novembre 2003 - ISBN 2-7071-3773-1.
* Michel Lequenne : *Christophe Colomb : amiral de la mer océane*. – [Nouvelle èdition]. – Paris : Gallimard, coll. « Découvertes Gallimard : histoire » n° 120, 2005. – 175 p., 18 cm – ISBN 2-07-031470-7.
* Jean Métellus: *Colomb*, Editions de l'Autre mer, Martinique 1992.
* Jacques Heers: *Christophe Colomb*, Hachette, Paris, 1991.
* Ulloa, Luis: Cristòfor Colom fou català. Catalònia, Barcelona, 1927.
* Ulloa, Luis: Noves proves de la catalanitat de Colom. Oriental-Americana, Paris, s.d.
* Urvoy, Jean-Michel: "Où est enterré christophe Colomb ?" dans la revue l'Histoire, p.20-21, N° 286, Avril 2004.
* Verdera, Nito: Colón ibicenco. ISBN 84-86879-07-8
* Gaetano Ferro (A cura di): Cristoforo Colombo: Diario di Bordo - Libro della prima navigazione e scoperta delle Indie. Ed. Mursia  ISBN 88-425-3681-4
* José Rodrigues dos Santos, *[[Codice 632]]*, Vertigo, Roma 2007
* Tiziano Thomas Dossena, *CINQUECENTESIMO ANNIVERSARIO DELLA MORTE DI CRISTOFORO COLOMBO*, L'Idea Magazine N.27, 2006, NY
* Dario G.Martini "Cristoforo Colombo tra ragione e Fantasia"
* Paolo Revelli  "il Genovese"
* annali del Gallo
* annali del Giustiniani
* Ministere pe le Bene Culturale e Ambiendale "Cristoforo Colombo Genio del mare"
* Andonie Cappellini "Dizionario Biografico di Genovesi illustri e notabili"
* Archivije de State Genova (dichiaraziune a Palazza S.Giorgie)
* Archivio de State Madrid (testamende)

## Filmografije
* *[[Cristoforo Colombo, film|Cristoforo Colombo]]* film inglese d'u 1949 de David MacDonald, cu Fredric March, Linden Travers e Florence Eldridge.
* *[[1492: la conquista del paradiso]]* film dirette da Ridley Scott jndr'à 'u 1992, cu Gérard Depardieu jndr'à 'u ruole de Colombo. 'U film ha state fatte in occasione d'u cinguecendesime anniversarie d'a scueprte de l'Americhe.
* *[[Cristoforo Colombo: la scoperta]]* film d'u 1992 dirette da John Glen ca conde 'a storie de Colombo e d'a scuperte de l'Americhe.
* *[[Una notte al museo]]* film d'u 2006 cu Ben Stiller. Jndr'à 'u film ste 'a statue de Colombo ca avene 'nderpretate da Pierfrangische Favino ca parle in tagliàne cu accende genovese pure jndr'à versione origgenale.

## Televisione
* *[[Cristoforo Colombo (serie TV)|Cristoforo Colombo]]*, serie TV 1968 de Vittorio Cottafavi, cu Francisco Rabal, Aurora Bautista, Paola Pitagora.
* *[[Cristoforo Colombo (sceneggiate televisive)|Cristoforo Colombo]]*, sceneggiate televisive d'u 1985 de Alberto Lattuada, cu Gabriel Byrne, Faye Dunaway, Oliver Reed e Max von Sydow.

## 'Ndruche pure
* Colonizzazione europèe de le Americhe
* 'Mbere spagnole
* Vichinghe in Terranova
* Esploraziune sciugrafeche
* Cratere lunare Colombo

## Otre pruggette

## Collegamiende fore a Uicchipèdie
* Pseudo-História Colombina - Descobrimento da América e o Tratado de Tordesilhas
* Corina Bucher ''Cristoforo Colombo, Corsaro e Crociato'', Salerno Editrice, Rome 2007